จับสัญญาณ กนง. ลดดอกเบี้ย ลดค่าเงินบาท?
โดย...ณัฏฐริยา วิทยธนเศรษฐ์
8 มิ.ย. 2558

โดย...ณัฏฐริยา วิทยธนเศรษฐ์
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบระหว่าง 33.60-33.90 ในสัปดาห์นี้ โดยนักลงทุนจับตาการประชุมคณะกรรมการนโยบายการเงิน (กนง.) ของธนาคารแห่งประเทศไทย (ธปท.) ในวันที่ 10 มิ.ย. หลังจากที่มีการลดดอกเบี้ย 2 ครั้งติดต่อกัน
ธนาคารกสิกรไทยและนักเศรษฐ ศาสตร์ในตลาดคาดว่า กนง.จะคงดอกเบี้ยไว้ที่ 1.50% ในครั้งนี้ เนื่องจากเหตุผลหลักที่ กนง.ตัดสินใจลดดอกเบี้ยครั้งก่อนมาจากแรงกดดันเงินบาทที่แข็งค่าเกินคู่ค้า แต่หลังจากลดดอกเบี้ยและออกมาตรการกระตุ้นเงินทุนไหลออกเมื่อเดือน เม.ย. เงินบาทอ่อนค่าลงอย่างรวดเร็วกว่า 5% เทียบกับสกุลเงินคู่ค้าหลัก นอกจากนี้ภาพเศรษฐกิจไม่มีสัญญาณแย่ลง ดังนั้นจึงมองว่า กนง.จะรักษากระสุนไว้และรอดูผลจากการปรับลดก่อน
นอกจากนี้ ตัวเลขเศรษฐกิจสหรัฐในสัปดาห์หน้ายังน่าจับตา เนื่องจากนักลงทุนกำลังหาหลักฐานสนับสนุนมุมมองที่ว่า เศรษฐกิจสหรัฐจะกลับมาขยายตัวดีในไตรมาส 2 หากตัวเลขออกมาดีอาจทำให้นักลงทุนเชื่อว่าเฟดจะขึ้นดอกเบี้ยในเดือน ก.ย.นี้ และกลับมาเทขายพันธบัตรทั่วโลกอีกครั้ง ส่งผลให้สกุลเงินประเทศเกิดใหม่อ่อนค่าต่อ
ในสัปดาห์ที่ผ่านมา เงินบาทเปิดตลาดที่ 33.74 เคลื่อนไหวผันผวนตลอดสัปดาห์ เนื่องจากตัวเลขเศรษฐกิจสหรัฐสะท้อนภาพการฟื้นตัวอย่างค่อยเป็นค่อยไป ทำให้เงินเหรียญสหรัฐแข็งค่าขึ้น ส่งผลให้นักลงทุนเทขายพันธบัตรทั่วโลกออกมา กดดันให้สกุลเงินประเทศเกิดใหม่อ่อนค่าลงแรง เงินบาทปิดตลาดที่ 33.71 (ณ วันศุกร์ 17.30 น.)
ค่าเงินยูโรเปิดตลาดที่ 1.0986 เงินยูโรแข็งค่าขึ้นมาก หลังจากเงินเฟ้อของยุโรปปรับขึ้นเป็นครั้งแรกในรอบ 6 เดือนที่ 0.3% ในเดือน พ.ค. จาก 0.0% ในเดือนก่อน ขณะที่ผู้นำยูโรโซนและกรีซยังส่งสัญญาณจะทำทุกวิธีเพื่อให้แผนปฏิรูปเศรษฐกิจของกรีซได้รับการยอมรับ และองค์กร IMF อาจยอมให้กรีซเลื่อนการจ่ายหนี้มูลค่า 300 ล้านยูโรออกไปจนถึงสิ้นเดือน เงินยูโรปิดตลาดที่ 1.1244 (ณ วันศุกร์ 17.30 น.)
ค่าเงินเยนเปิดตลาดที่ 124.10 เงินเยนอ่อนค่าลงมากที่สุดในรอบ 12 ปี เมื่อเทียบกับเงินเหรียญสหรัฐ เป็นไปตามปัจจัยจากสหรัฐเป็นสำคัญ เงินเยนปิดตลาดที่ 124.77 (ณ วันศุกร์ 17.30 น.)